Staatsrede vanjaar in Kaapstadse stadsaal gelewerDie Kaapstad-stadsaal. (Foto: Maroela Media) Pres. Cyril Ramaphosa sal sy staatsrede op 10 Februarie in die Kaapstadse stadsaal lewer. Dié besluit volg nadat ’n verwoestende brand Sondag enorme skade aan die parlementêre kompleks in die Moederstad aangerig het. Die gebou wat die Nasionale Vergadering huisves en waar die staatsrede gewoonlik gelewer word, is ook deur die vlamme beskadig. Dit het die parlement genoodsaak om ’n alternatiewe plek te vind om hierdie belangrike geleentheid op die parlementêre kalender aan te bied. Die parlement sê in ŉ verklaring dat die stadsaal ŉ geskikte perseel is wat sy infrastruktuur en kapasiteit betref, maar ook as gevolg van die gebou se historiese betekenis. “Die stadsaal is die eerste plek waar die stigterspresident van ons demokratiese Suid-Afrika, oudpres. Nelson Mandela, die nasie ná sy vrylating uit die tronk op 11 Februarie 1990 met Ramaphosa aan sy sy toegespreek het. “Op 9 Mei 1994 het wyle aartsbiskop Desmond Tutu Mandela op dieselfde balkon aan duisende jubelende Suid-Afrikaners voorgestel ná sy verkiesing in die Nasionale Vergadering as die eerste demokratiese president.” ŉ Standbeeld van Mandela pronk ook voor die stadsaal, wat in 1905 gebou is. Die parlement sê in die verklaring voorts dat die besluit om die staatsrede buite die Nasionale Vergadering te hou ook in ooreenstemming met die gesamentlike reëls en voorskrifte van die parlement is. Dit bepaal dat ŉ gesamentlike sitting daar gehou mag word. Daar sal ook aan alle voorskrifte voldoen word. “Die voorsittende beamptes sien uit na ŉ suksesvolle staatsrede. “As Suid-Afrikaners is ons veerkragtige mense en het ons baie probleme in die verlede oorkom. Daarom sal ons uit hierdie as opstaan ​​en herbou, herstel, vernuwe en vorentoe marsjeer in ons voortdurende poging om ’n demokratiese, nie-rassige, nie-seksistiese, verenigde en welvarende samelewing te bou waarna ons almal streef.”